  Виталий Пронин Дэри ёросысь Азин нимо хозяйствоын пось.Хозяйствоосысь гаражъёсын али куаш вазе - ваньзы дасясько техосмотрлы. Кеносъёсын но югдур пӧртэм ӧвӧл: кизьыны дасяло-шерто кидыс.Кизьыны дасям кидыслэн ӟечлыкезъя Дэри ёрос ваньзэсты азьпалтэ - 95 процентэз кидыссы куронъёслы тупа. Татысь куд-ог хозяйствоос уго кидысэз чылкытатонъя техника басьтыны быгатӥзы. Кылсярысь, Азин нимо огазеяськонын сое тол шорын Воронежысь вуттӥзы. Асьсэлэн КЗС-сы воксё ляб вал ни бере, кидыссы но урод потэ вал. Табере югдурзы син шорын умоя. Шертонъя установкаез меӵак складэ пыртыны луэ, шуэ хозяйствоысь агроном Николай Никитин. Выльдӥськонзы 1 миллион манет тыр усиз ке но, вузлы шумпотэмысь со уг дугды. 7 час куспын 10-12 тонна тысез сузя уго. 250 тонна кидыссы кизьыны дась ни, эшшо 160 тонназэ умоятозы на.- Тол вылэ кизем няньмы кезьытъёсты чидаз. Бырыны шедемез ӧвӧл, шуыны луоз. Табере тулысэз умой ортчытоно. Кидысмы юн луиз ке, куазь кӧс дыръя но ӝужаны лякытэнгес быгатоз, - вераз Николай Никитин.Шертонъя установказы синмаськымон ужамен, гаражын но ӝоггес бызьылыны ӧдъязы. Кидыс дась луоз, нош ми ӧм вуэ ке, мар возьыт со, шуо механизаторъёс. Татын котькудӥз аслэсьтыз техниказэ ачиз тупатъя-вӧя, шуэ инженер но механик Алексей Бабинцев. Зэм, умой механизатор борды 2-3 трактор юнматэмын. Но таосыз но туннэ тупатъян ужъёссэс быдтӥзы ни, шуыны луоз. Культиваторъёсты но сеялкаосты эскерон гинэ йылаз-пумаз вуттымтэ на.- Куазь сётӥз ке, апрель пумын бусые потыны дасяськиськом, - мылкыдзэ усьтэ Алексей Бабинцев. - Гаражысь кырсез, лякиськись вӧез бичаса, жадиськиз, юэз музъеме согем, чылкыт омырен шокам потэ ни. Пиос но шуо: трактор руль сьӧры пуксиськод ке, тыбыр ик шонера, суйёсы кужым ик пыре кадь. Шутэтскыны вис ке но ӧй вал на, ужез яратӥсь пиосмуртлы гаражын ӝокыт.Елена Сараматова  